2013થી 2018 સુધીમાં ઓવરહેડ વાયરનો શૉક લાગવાને કારણે 143 પ્રવાસીઓનાં મૃત્યુ થયાં છે અને 138 પ્રવાસી જખમી થયાંનું માહિતી અધિકારમાં સ્પષ્ટ થયું છે. સીએસએમટીથી કર્જત સ્ટેશન દરમિયાન 67 પ્રવાસીઓનાં મૃત્યુ અને બાવન પ્રવાસી જખમી થયાં હતાં. પશ્ચિમ રેલવેના ચર્ચગેટથી પાલઘર સ્ટેશન દરમિયાન કુલ 40 પ્રવાસીઓનાં મૃત્યુ અને 31 પ્રવાસી જખમી થયાં હતાં. ઓવરહેડ વાયરનો શૅક લાગવાથી મૃત્યુના સૌથી વધુ બનાવ ચેમ્બુર અને ટિળક નગર સ્ટેશન દરમિયાન થયા છે. ચેમ્બુર સ્ટેશને 11 અને ટિળક નગર સ્ટેશને પાંચ પ્રવાસીઓ આ રીતે મૃત્યુ પામ્યાં છે. માહિતી અધિકાર કાર્યકર શકીલ અહમદ શેખે આ માહિતી આપી છે. તેમણે આ સંદર્ભે રેલવે પ્રધાન પીયૂષ ગોયલ અને રેલવે બોર્ડના ચેરમેન અશ્વની લોહાણીને પત્ર લખીને હાર્બર લાઈન પર લોકલની ફેરી વધારવાની માગણી પણ કરી છે.